Na vprašanje v zvezi z dajanjem blaga v postopek notranjegatranzita (T2), kjer naj bi šlo za unijsko blago, ki se izvaža v Združeno Kraljestvo Velike Britanije in Severne Irske – ZK, podajamo naslednji odgovor.

Odstavek 6 člena 329 Izvedbene uredbe št. 2015/2447 (IU) določa: če je blago, potem ko je bilo prepuščeno za izvoz, dano v postopek tranzita, ki ni postopek zunanjega tranzita, je carinski urad izstopa carinski urad odhoda tranzitne operacije, če se namembni urad nahaja v državi s skupnim tranzitom ali na meji carinskega območja Unije in je blago izneseno s tega carinskega območja, potem ko je prečkalo državo ali ozemlje zunaj carinskega območja Unije. V skladu s členom 5 (26) Uredbe št. 952/2013 (CZU) prepustitev blaga pomeni dejanje, s katerim carinski organ prepusti blago za namene, določene za carinski postopek, v katerega je blago dano.

ZK je od 1. 1. 2021 samostojna pogodbenica Konvencije o skupnem tranzitnem postopku (Konvencija  
STP), zato menimo, da je po opravljenih izvoznih formalnostih za blago upravičena uporaba postopka  
notranjega postopka tranzita (T2) iz člena 227/1/a CZU za prevoz v Veliko Britanijo[[1]](#footnote-1).

V posebnih primerih, ko se uporabljajo določbe Konvencije STP in gre za unijsko blago iz odstavkov  
1(a, b, c), 2, 3 in 4 člena 189 Delegirane uredbe št. 2015/2446 (DU), pa je vseeno obvezna uporaba postopka zunanjega tranzita (T1) v skladu s členom 226/2 CZU.

Hkrati izpostavljamo, da je v skladu z zahtevami carinskih organov ZK potrebno v tranzitni deklaraciji  
deklarirati carinski urad tranzita, in sicer v vseh primerih, tudi kadar se namembni carinski urad nahaja  
na meji (npr. v pristanišču v ZK). V polju za posebne zaznamke v tranzitni deklaraciji je potrebno vpisati DG02. Poleg tega pa je v polju 41 (Skupna deklaracija/predlistina) potrebno navesti sklic na izvozno deklaracijo (št. MRN).

1. V primeru dobave blaga iz Unije na Severno Irsko izvozne formalnosti niso potrebne (uporaba Protokola o  
   Irski/Severni Irski). [↑](#footnote-ref-1)